Príloha č. 3

MINISTERSTVO ŠKOLSTVA SLOVENSKEJ REPUBLIKY

Š T A T Ú T
Medzirezortnej komisie pre racionalizáciu siete stredných škôl 
v Slovenskej republike 

Bratislava, október 1999

Článok 1
Základné ustanovenia

1. 	Medzirezortná komisia pre racionalizáciu siete stredných škôl (ďalej len komisia) je poradným orgánom Ministerstva školstva SR pri výkone rozhodovacej činnosti v určovaní siete stredných škôl. Zriaďuje sa na základe uznesenia vlády SR č. 766 zo dňa 8. 9. 1999 k návrhu na postup pri racionalizácii siete stredných škôl v Slovenskej republike.

2. 	Poslaním komisie je pripraviť návrhy na racionalizáciu siete stredných škôl so zabezpečením priaznivejšieho pomeru nákladov štátu poskytovaných na stredné školstvo a s dosiahnutým efektom vo výchove a vzdelávaní a pri prevádzke škôl. 
 
Ide nielen o kvalitatívne ukazovatele - počty škôl, tried, finančné a materiálno- technické zabezpečenie, využívanie budov, priestorov atď., ale aj ukazovatele kvalitatívne, t. j. siete študijných a učebných odborov v nadväznosti na súčasný a plánovaný rozvoj ekonomiky, výrobných a nevýrobných odvetví i jednotlivých oblastí Slovenska v súvislosti s potrebou absolventov stredných škôl. 

Článok 2
Zloženie komisie

1. 	Komisia má 29 členov. Skladá sa z predsedu, podpredsedu, tajomníka a ostatných členov.
2. 	Predsedom komisie je minister školstva SR.
3. 	Podpredsedom komisie je štátny tajomník Ministerstva školstva SR určený ministrom školstva SR.
4. 	Tajomníkom komisie je zamestnanec Ministerstva školstva SR určený ministrom školstva SR.
5. 	Ďalšími členmi sú: 
a) 	zamestnanec Ministerstva školstva SR určený ministrom školstva SR
b) 	zamestnanec Ministerstva hospodárstva SR určený ministrom hospodárstva SR
c) 	zamestnanec Ministerstva pôdohospodárstva SR určený ministrom pôdohospodárstva SR
d) 	zamestnanec Ministerstva výstavby a verejných prác SR určený ministrom výstavby a verejných prác SR
e) 	zamestnanec Ministerstva dopravy, pôšt a telekomunikácií SR určený ministrom dopravy, pôšt a telekomunikácií SR
f) 	zamestnanec Ministerstva zdravotníctva SR určený ministrom zdravotníctva SR
g) 	zamestnanec Ministerstva práce, sociálnych vecí a rodiny SR určený ministrom práce, sociálnych vecí a rodiny SR
h) 	zamestnanec Ministerstva financií SR určený ministerkou financií SR
i) 	zamestnanec Ministerstva vnútra SR určený ministrom vnútra SR
j) 	zamestnanec Ministerstva obrany SR určený ministrom obrany SR
k) 	zamestnanec Slovenského zväzu výrobných družstiev
l) 	zamestnanec Slovenského zväzu spotrebných družstiev
m) 	zamestnanec krajského úradu určený prednostom krajského úradu (8 krajov - 8 členov)
n) 	osoba určená Konfederáciou odborových zväzov SR
o) 	osoba určená Odborovým zväzom pracovníkov školstva a vedy SR
p) 	osoba určená Asociáciou zamestnávateľských zväzov a združení SR
q) 	osoba určená Slovenskou obchodnou a priemyselnou komorou SR
r) 	osoba určená Slovenským živnostenským zväzom
s) 	osoba určená Národným úradom práce - GR.

6. 	Na rokovania sú prizývaní predstavitelia regionálnych zamestnávateľských zväzov a združení, zväzov a komôr, významných podnikateľských subjektov regiónov, odborov regionálneho rozvoja, úradov práce a ostatných subjektov, prizývaných na rokovania so zámerom objektivizácie potreby absolventov stredných škôl.

Článok 3
Činnosť komisie

1. 	Komisia plní najmä tieto úlohy:
a) 	Podieľa sa na príprave zásadných opatrení na úpravu siete stredných škôl so zámerom objektivizácie potreby absolventov stredných škôl, odôvodnenia účelovosti, opodstatnenosti štruktúry stredných škôl regiónov SR.
b) 	Navrhuje racionalizačné úpravy siete stredných škôl v SR pre školský rok 2000/2001 a školský rok 2001/2002.
c) 	Racionalizačné opatrenia v sieti stredných škôl navrhuje s prihliadnutím na potreby a podmienky regiónu s optimálnym a efektívnym rozmiestnením stredných škôl.
d) 	Posudzuje potrebu absolventov gymnázií vo vzťahu k rozvoju vysokých škôl a potrebu absolventov odborného vzdelávania na stredných odborných školách a stredných odborných učilištiach.

2. 	Spolupracuje s ministerstvami a ostatnými orgánmi štátnej správy, zástupcami zamestnávateľov a inými subjektami zaoberajúcimi sa prípravou mládeže na povolanie.

Článok 4
Práva a povinnosti členov komisie

1. 	Členovia komisie majú právo: 
a) 	vyjadrovať sa k programu rokovania komisie, a k predkladaným návrhom
b) 	požiadať predsedu komisie o zvolanie mimoriadne zasadnutia a navrhnúť program

2. 	Členovia komisie sú povinní:
a) 	zúčastňovať sa na zasadnutiach komisie 
b) 	poskytovať presné a komplexné informácie za subjekt, ktorý zastupuje
c) 	zabezpečovať plnenie úloh podľa prijatých záverov komisie 
d) 	zabezpečovať predkladanie materiálov súvisiacich s programom rokovania v písomnej podobe, min. 10 dní pred termínom zasadnutia komisie 

Článok 5
Rokovanie komisie

1. 	Komisiu zvoláva, riadi a vedie jej predseda.
2. 	Členstvo v komisii je nezastupiteľné.
3. 	Podľa charakteru riešených návrhov predseda komisie môže prizvať na rokovanie aj ďalších odborníkov.
4. 	Na plnenie úloh môže predseda komisie zriaďovať stále alebo dočasné pracovné skupiny.
5. 	Rokovanie komisie je spravidla neverejné.
6. 	Ak sa člen komisie z vážnych dôvodov nemôže zúčastniť rokovania komisie, o čom vopred informuje predsedu alebo tajomníka komisie, môže sa so súhlasom predsedu komisie zúčastniť jeho zástupca, ktorý má na rokovaní poradný hlas.
7. 	Členstvo v komisii je čestnou funkciou.
8. 	Vecné výdavky spojené s činnosťou komisie hradí MŠ SR.
9. 	Cestovné výdavky členom hradí vysielajúca organizácia.
10. 	Podrobnosti o spôsobe rokovania Rady upraví rokovací poriadok schválený ministrom školstva po prerokovaní na zasadnutí medzirezortnej komisie pre racionalizáciu siete stredných škôl v SR.

Článok 6
Organizačné zabezpečenie činnosti komisie

1. 	Úlohy spojené s organizačným zabezpečením plní tajomník komisie.
2. 	Tajomník komisie pripravuje podklady na rokovanie komisie, sleduje plnenie zámerov, ich realizáciu, o čom informuje komisiu.
3. 	Náklady spojené s činnosťou komisie sa uhrádzajú z rozpočtu Ministerstva školstva SR.

Článok 7
Záverečné ustanovenia

1. 	Štatút komisie a jeho prípadné zmeny schvaľuje minister školstva po prerokovaní v komisii.
2. 	Tento štatút medzirezortnej komisie pre racionalizáciu siete stredných škôl v Slovenskej republike nadobúda účinnosť dňom 12. 11. 1999.

						

	Doc. RNDr. Milan F t á č n i k, CSc., v.r.
	minister školstva 
	Slovenskej republiky 
	a
	predseda komisie 

MINISTERSTVO ŠKOLSTVA SLOVENSKEJ REPUBLIKY 

R o k o v a c í p o r i a d o k
Medzirezortnej komisie pre racionalizáciu siete stredných škôl v Slovenskej republike

Bratislava, október 1999

R o k o v a c í p o r i a d o k
Medzirezortnej komisie pre racionalizáciu siete stredných škôl v Slovenskej republike

Na základe Štatútu medzirezortnej komisie pre racionalizáciu siete stredných škôl v Slovenskej republike vydávam tento Rokovací poriadok.

Článok 1

1.	Činnosť medzirezortnej komisie pre racionalizáciu siete stredných škôl v SR (ďalej len komisia) riadi jej predseda, ktorý za ňu zodpovedá vláde SR.

2.	Počas neprítomnosti predsedu ho zastupuje ním poverený podpredseda .

Článok 2

1. 	Zasadnutia komisie sa uskutočňujú podľa potreby, zvoláva ich a vedie predseda komisie.

2. 	Predseda, podpredseda, tajomník a členovia komisie majú hlasovacie právo.

3. 	Komisia je spôsobilá rokovať a uznášať sa, ak je na rokovaní prítomná nadpolovičná väčšina komisie.

4. 	Uznesenie komisie je prijaté, ak zaň hlasuje viac ako polovica prítomných členov komisie.

5. 	S uznesením, stanoviskami, návrhmi a odporúčaniami komisie oboznamuje vládu SR predseda komisie. Ak na prerokúvanú problematiku nie sú jednotné názory, uvedú sa v stanovisku (odporúčaní) pre vládu SR aj odlišné názory jednotlivých členov komisie.

6. 	Z rokovania komisie vyhotovuje tajomník záznam do troch dní. Záznam obsahuje uznesenia, návrhy, stanoviská a odporúčania komisie. Záznam z rokovania podpisuje predseda komisie a doručenie záznamu zabezpečuje tajomník komisie všetkým členom komisie do 10 dní.

Článok 3

1. 	Návrh programu jednotlivých rokovaní vypracuje tajomník komisie. Program rokovania predkladá na schválenie na začiatku rokovania komisie jej predseda.

2. 	Komisia rokuje na základe písomných materiálov, návrhov, rozborov, správ a pod., ktoré predkladajú členovia komisie alebo jej pracovné skupiny a ďalšie inštitúcie. Materiály sú doručené s pozvánkou na rokovanie. 

Článok 4

1. 	Materiál na rokovanie predkladajú členovia komisie, t.j. určení zamestnanci ministerstiev a určení zamestnanci krajov. 

2. Tajomník komisie zabezpečí pozvanie členov komisie spolu s programom rokovania najneskôr do 10 dní pred rokovaním komisie. 

Článok 5

1. 	Rokovaní sa zúčastňujú členovia komisie, predkladatelia prerokúvaných materiálov, ich prizvaní odborní poradcovia a ďalší prizvaní účastníci. O účasti prizvaných rozhoduje predseda komisie.

2. 	Predseda komisie prizýva na zasadnutia predstaviteľov regionálnych zväzov a združení, regionálnych zväzov a komôr, významných podnikateľských subjektov regiónov, odborov regionálneho rozvoja, úradov práce a ostatných subjektov prizývaných na rokovania so zámerom objektivizácie potreby absolventov stredných škôl a odôvodnenia účelovosti, opodstatnenosti štruktúry stredných škôl regiónov SR.

3. 	Účasť členov komisie na zasadnutiach je nezastupiteľná. Ak sa člen komisie zo závažných dôvodov nemôže zúčastniť rokovania komisie, môže písomne navrhnúť svojho delegovaného zástupcu, ktorý sa so súhlasom predsedu komisie môže zúčastniť zasadnutia komisie. Tento delegovaný zástupca nemá hlasovacie právo.

 
Tento rokovací poriadok nadobudol účinnosť prerokovaním v medzirezortnej komisii dňa 12. 11. 1999.

	Doc. RNDr. Milan F t á č n i k, CSc., v.r.
	minister školstva 
	Slovenskej republiky 
	a
	predseda komisie